Iført røde kedeldragter og bevæbnede med hvert sit oversavede jagtgevær sparkede to hætteklædte mænd onsdag aften entrédøren ind på en ejendom på Asbækholtvej i Dronninglund i Nordjylland, oplyser politiet. Braget fik ægteparret i huset op af sofaen. Det lykkedes den 41-årige mand at stikke ud gennem en anden dør og løbe over til en nabo, hvorfra politiet blev tilkaldt. Hans 38-årige kone forskansede sig imens i et børneværelse. Da hun på et tidspunkt vovede sig ud, var røverne stadig i huset, og de forlangte på engelsk at få penge. Hun forklarede, at der ikke var nogen, hvorefter de selv gik i gang med at gennemsøge den store ejendom for værdier. Kvinden så ikke røverne forlade ejendommen, og politiet tog derfor ingen chancer, da det nåede frem. Hele området blev spærret af, mens en specialstyrke gennemsøgte ejendommen. Røverne, der ikke fik noget udbytte, var dog forsvundet. /ritzau/
To mænd fik intet udbytte med sig, da de onsdag aften overfaldt et ægtepar i deres hjem i Dronninglund.